Illum, il-President elett Ursula von der Leyen ippreżentat it-tim tagħha u l-istruttura l-ġdida tal-Kummissjoni Ewropea li jmiss. Il-Kummissjoni l-ġdida se tirrifletti l-prijoritajiet u l-ambizzjonijiet stabbiliti fil-Linji Gwida Politiċi. Il-Kummissjoni hija mfassla madwar l-għanijiet li fuqhom ġiet eletta l-President elett von der Leyen mill-Parlament Ewropew. Fiċ-ċentru tax-xogħol tagħna hemm il-bżonn li nindirizzaw it-tibdil fil-klima, it-teknoloġija u d-demografika li qiegħdin jittrasformaw l-istil ta' ħajja u s-soċjetajiet tagħna. Is-setgħat eżistenti qiegħdin jieħdu triqat ġodda waħedhom. Qiegħdin ifiġġu u jikkonsolidaw irwieħhom setgħat ġodda. Dan ħalla warajh sentiment ta' skumdità u ansjetà f'ħafna komunitajiet madwar l-Ewropa. L-UE trid tmexxi t-tranżizzjoni lejn pjaneta b'saħħtu u dinja diġitali ġdida. Iżda dan tista' tagħmlu biss billi tiġbor lin-nies flimkien u taġġorna l-ekonomija tas-suq soċjali tagħna biex tkun adattata għall-ambizzjonijiet il-ġodda tal-lum. Hekk kif se nibdew dan il-vjaġġ, iridu nagħmlu l-akbar użu mis-saħħiet, talenti u potenzjal tagħna. Irridu niffukaw fuq l-ugwaljanza u noħolqu opportunitajiet għal kulħadd, kemm għan-nisa u l-irġiel, kemm jekk ġejjin mil-Lvant, mill-Punent, min-Nofsinhar jew mit-Tramuntana, anzjani jew żgħażagħ. Irridu niddefendu l-valuri komuni tagħna u nirrispettaw is-saltna tad-dritt. Fil-ħames snin li ġejjin l-istituzzjonijiet Ewropej kollha jridu jaħdmu flimkien mill-qrib biex iwarrbu l-biżgħat u joħolqu opportunitajiet. Il-President elett Ursula von der Leyen qalet: "Dan it-tim se jagħti x-xejra lill-Mod Ewropew: se nieħdu azzjoni b'saħħitha kontra t-tibdil fil-klima, nibnu l-isħubija tagħna mal-Istati Uniti, niddefinixxu r-relazzjonijiet tagħna ma' Ċina dejjem iktar kunfidenti fiha nnifisha u nkunu ġirien affidabbli, pereżempju għall-Afrika. Dan it-tim se jkollu jiddefendi l-valuri u l-istandards globali għolja tagħna. Irrid Kummissjoni li hija mmexxija mid-determinazzjoni, li hija ffukata b'mod ċar fuq il-kwistjonijiet preżenti u li tagħti tweġibiet. Irridha li tkun Kummissjoni ibbilanċjata sew, aġli u moderna. Dan it-tim issa jrid jikseb il-fiduċja tal-Parlament. Il-Kummissjoni tiegħi se tkun Kummissjoni ġeopolitika b'impenn lejn politiki sostenibbli. U lill-Unjoni Ewropea rridha tkun il-gwardjan tal-multilateraliżmu. Għaliex nafu li aħna aktar b'saħħitna meta nagħmlu flimkien dak li ma nistgħux nagħmlu waħedna”. Struttura ġdida, mfassla għal dak li nixtiequ niksbu Il-Kulleġġ il-ġdid se jkollu tmien Viċi-Presidenti, inkluż ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà (Josep Borrell). Il-Viċi-Presidenti huma responsabbli għall-ogħla prijoritajiet fil-Linji Gwida Politiċi. Huma se jidderieġu xogħolna fuq l-aktar kwistjonijiet importanti u globali, bħal pereżempju l-Ftehim Għal Ewropa Ekoloġika, Ewropa addattata għall-era diġitali, ekonomija li taħdem għan-nies, li tipproteġi l-istil ta' ħajja Ewropew tagħna, Ewropa iktar b'saħħitha fid-dinja u spinta ġdida għad-demokrazija Ewropea. Il-Kummissarji huma ċentrali fl-istruttura tal-Kulleġġ il-ġdid. Huma se jiġġestixxu l-għarfien espert mogħti mid-Direttorati Ġenerali. Tliet Viċi-Presidenti Eżekuttivi se jkollhom funzjoni doppja. Se jkunu kemm Viċi-President responsabbli għal wieħed mit-tliet suġġetti ewlenin fl-aġenda tal-President-elett u Kummissarji. Il-Viċi-President Eżekuttiv Frans Timmermans (in-Netherlands) se jikkoordina x-xogħol fuq il-Ftehim għal Ewropa Ekoloġika. Se jkollu f'idejh ukoll il-politika dwar it-tibdil fil-klima, megħjun mid-Direttorat-Ġenerali għall-Azzjoni Klimatika. Il-President-elett Ursula von der Leyen qalet: “Irrid li l-Ftehim għal Ewropa Ekoloġika jsir l-emblema tal-Ewropa. Fil-qalbha tiegħu hemm l-impenn tagħna biex insiru l-ewwel kontinent fid-dinja b'impatt newtrali fuq il-klima. Huwa wkoll imperattiv ekonomiku fit-tul: dawk li jieħdu azzjoni l-ewwel u l-iktar mgħaġġla jkunu dawk li jaħtfu l-opportunitajiet mit-tranżizzjoni ekoloġika. Irrid li l-Ewropa tkun minn ta' quddiem nett. Irrid li l-Ewropa tkun l-esportatriċi ta' għarfien, teknoloġiji u l-aħjar prattiki”. Il-Viċi-President Eżekuttiv Margrethe Vestager (id-Danimarka) se tikkoordina l-aġenda kollha tagħna għal Ewropa adattata għall-era diġitali u se tkun il-Kummissarju għall-Kompetizzjoni, megħjuna mid-Direttorat Ġenerali għall-Kompetizzjoni. Il-President-elett Ursula von der Leyen qalet: “Id-Diġitalizzazzjoni għandha impatt enormi fuq il-mod kif ngħixu, naħdmu u nikkomunikaw. F'ċerti oqsma, l-Ewropa għad fadlilha x'tagħmel - bħal min-negozju għall-konsumatur - filwaqt li f'oħrajn qiegħdin minn ta' quddiem nett - bħal pereżempju minn negozju għal negozju. Irridu nlestu s-suq uniku tagħna għall-era diġitali, irridu nużaw bl-aħjar mod l-intelliġenza artifiċjali u l-bid data, irridu ntejbu ċ-ċibersigurtà u rridu naħdmu ħafna għas-sovranità teknoloġika tagħna”. Il-Viċi-President Eżekuttiv Valdis Dombrovskis (il-Latvja) se jikkoordina x-xogħol fuq Ekonomija li Taħdem għan-Nies u se jkun il-Kummissarju għas-Servizzi Finanzjarji, megħjun mid-Direttorat Ġenerali għall-Istabilità Finanzjarja, is-Servizzi Finanzjarji u l-Unjoni tas-Swieq Kapitali. Il-President-elett Ursula von der Leyen qalet: “Għandna ekonomija tas-suq soċjali unika. Hija s-sors tal-prosperità u l-ġustizzja soċjali tagħna. Għandha ħafna iktar importanza meta nsibu ruħna quddiem tranżizzjoni doppja: dik klimatika u diġitali. Valdis Dombrovskis se jmexxi xogħolna biex ngħaqqdu flimkien is-suq u l-lat soċjali fl-ekonomija tagħna”. Il-ħames Viċi-Presidenti l-oħra huma: Josep Borrell (Spanja, attwalment il-Ministru Spanjol għall-Affarijiet Barranin): RGħ/VP nominat, Ewropa iktar B'Saħħitha fid-Dinja; Věra Jourová (ir-Repubblika Ċeka, Kummissarju fil-Kummissjoni Juncker): Valuri u Trasparenza; Margaritis Schinas (il-Greċja, eks Membru tal-Parlament Ewropew, uffiċjal għal żmien twil tal-Kummissjoni Ewropea): Nipproteġu l-Istil ta' Ħajja Ewropew Tagħna; Maroš Šefčovič (is-Slovakkja, Viċi-President fil-Kummissjoni Juncker): Relazzjonijiet Interistituzzjonali u Prospettiva; Dubravka Šuica (il-Kroazja, Membru tal-Parlament Ewropew): Demokrazija u Demografika. Dubravka Šuica se tmexxi wkoll, min-naħa tal-Kummissjoni, ix-xogħol fuq il-Konferenza għall-Futur tal-Ewropa. Il-President-elett Ursula von der Leyen qalet: “Irridu nagħtu impetus ġdid għad-demokrazija tal-Ewropa. Din hija r-responsabbiltà konġunta tagħna. Id-demokrazija tmur lil'hinn mill-votazzjoni fl-elezzjonijiet kull ħames snin. Id-demokrazija tfisser li l-vuċi tiegħek tinstema' u li tista' tipparteċipa fil-mod li bih tinbena s-soċjetà". Il-President-elett von der Leyen trid tippresjedi fuq Kulleġġ li ħa impenn, li jifhem lill-Ewropa u li jisma x-xewqat tal-Ewropej. Il-President-elett Ursula von der Leyen qalet: “Din se tkun Kummissjoni li tqiegħed fil-prattika dak li tgħid. Għandna struttura li tiffoka fuq kompiti u mhux ġerarkiji. Irridu nkunu kapaċi nagħtu riżultati fuq il-kwistjonijiet l-aktar importanti malajr u b'determinazzjoni". Il-Kummissarji-nominati l-oħra huma kif ġej. Johannes Hahn (l-Awstrija) se jkun responsabbli għall-”Amministrazzjoni u l-Baġit', u se jirrapporta direttament lill-President tal-Kummissjoni Ursula von der Leyen. Bħala membru għal żmien twil tal-Kulleġġ, huwa konxju mill-importanza li wieħed jieħu ħsieb amministrazzjoni moderna. Didier Reynders (il-Belgju), li tħarreġ bħala avukat, huwa eks Ministru nazzjonali tal-Finanzi ta' esperjenza kbira , Ministru għall-Affarijiet Barranin u Ewropej u Ministru għad-Difiża. Fil-Kummissjoni l-Ġdida, se jkun responsabbli għall-”Ġustizzja” (inkluż is-suġġett tas-saltna tad-dritt). Mariya Gabriel (il-Bulgarija) attwalment hija Kummissarju Ewropew. Hija ħadmet b'dedikazzjoni u enerġija fuq il-portafoll diġitali, u issa se timxi l-quddiem biex toħloq perspettivi ġodda għall-ġenerazzjoni żagħżugħa (il-portafoll “Innovazzjoni u Żagħżagħ). Stella Kyriakides (Ċipru) hija psikologa medika b'ħafna snin ta' esperjenza fil-qasam tal-affarijiet soċjali, tas-saħħa u l-prevenzjoni tal-kanċer. Hija se tmexxi l-portafoll “Saħħa”. Kadri Simson (l-Estonja) hija membru għal żmien twil tal-Parlament Estonjan u l-Ministru għall-Affarijiet Ekonomiċi u l-Infrastruttura. Hija se tkun responsabbli għall-portafoll “Enerġija”. Jutta Urpilainen (il-Finlandja) mhux biss kienet il-Ministru tal-Finanzi u membru għal żmien twil tal-Kumitat għall-Affarijiet Barranin tal-Parlament Finlandiż; hija ħadmet ukoll bħala mibgħuta speċjali fl-Etjopja. Hija se tkun responsabbli għall-”Isħubiji Internazzjonali”. Sylvie Goulard (Franza), eks membru tal-Parlament Ewropew, hija ċittadin Ewropew dedikata u konvinta. Bħala l-Kummissarju għas-”Suq Intern”, hija se tmexxi xogħolna fuq il-politika industrijali u tippromwovi s-Suq Uniku Diġitali. Se tkun responsabbli wkoll għad-Direttorat Ġenerali l-ġdid għad-Difiża tal-Industrija u l-Ispazju. László Trócsányi (l-Ungerija) huwa l-eks Ministru tal-Ġustizzja tal-Ungerija. Huwa se jmexxi l-portafoll “Viċinat u Tkabbir”. Phil Hogan (l-Irlanda), l-attwali Kummissarju għall-Agrikoltura, se jġib miegħu l-esperjenza tiegħu fil-Kummissjoni l-ġdida fil-portafoll “Kummerċ”. Paolo Gentiloni (l-Italja), l-eks Prim Ministru Taljan u Ministru għall- Affarijiet Barranin, se jaqsam l-esperjenza vasta tiegħu fil-portafoll “Ekonomija”. Virginijus Sinkevičius (il-Litwanja), Ministru Litwan għall-Ekonomija u l-Innovazzjoni, se jkun responsabbli għall-”Ambjent u l-Oċeani”. Nicolas Schmit (il-Lussemburgu) iġib l-esperjenza tiegħu mill-Parlament Ewropew u mis-servizz bħala Ministru nazzjonali għall-Impjiegi u x-Xogħol, u se jkun responsabbli għall-portafoll “Impjiegi”. Helena Dalli (Malta) iddedikat il-ħajja politika tagħha għall-ugwaljanza, fl-inkarigu ta' Ministru għad-Djalogu Soċjali, l-Affarijiet tal-Konsumatur u l- Libertajiet Ċivili, kif ukoll bħala Ministru għall-Affarijiet Ewropej u l-Ugwaljanza. Hija se tmexxi l-portafoll “Ugwaljanza”. Janusz Wojciechowski (il-Polonja) kien Membru għal żmien twil tal-Parlament Ewropew fil-Kumitat dwar l-Agrikoltura, u attwalment huwa Membru tal-Qorti Ewropea tal-Awdituri. Huwa se jkun responsabbli għall-portafoll “Agrikoltura”. Elisa Ferreira (il-Portugall) attwalment hija Viċi-Gvernatur tal-Banco de Portugal. Ilha Membru tal-Parlament Ewropew għal ħafna snin, u kienet il-Ministru Portugiż għall-Ippjanar u l-Ministru għall-Ambjent. Hij se tmexxi l-portafoll “Koeżjoni u Riformi”. Rovana Plumb (ir-Rumanija) hija Membru tal-Parlament Ewropew (Viċi-President tal-Grupp tas-Soċjalisti u d-Demokratiċi), u hija eks Ministru nazzjonali għall-Ambjent u t-Tibdil fil-Klima, Ministru għax-Xogħol, Ministru għall-Fondi Ewropej, Ministru għall-Edukazzjoni u Ministru għat-Trasport. Hija se tkun responsabbli għall-portafoll “Trasport”. Janez Lenarčič (is-Slovenja) huwa diplomatiku Sloven. Kien Segretarju tal-Istat għall-Affarijiet Ewropej, u ħadem mill-qrib għal diversi snin man-Nazzjonijiet Uniti, mal-Organizzazzjoni għas-Sigurtà u l-Kooperazzjoni fl-Ewropa u l-Unjoni Ewropea. Huwa se jkun responsabbli għall-portafoll “Ġestjoni ta' Kriżijiet”. Ylva Johansson (l-Iżvezja) hija l-Ministru nazzjonali għall-Impjiegi iżda wkoll eks Ministru għall-Iskejjel u Ministru għas-Saħħa u l-Kura tal-Anzjani u membru tal-Parlament Żvediż. Hija wkoll esperta stmata ħafna fl-oqsma tal-impjiegi, l-integrazzjoni, is-saħħa u l-assistenza soċjali. Hija se tmexxi l-portafoll “Affarijiet Interni”. Il-passi li jmiss. Fil-pass li jmiss, il-Parlament Ewropew irid jagħti l-kunsens tiegħu għall-Kulleġġ sħiħ ta' Kummissarji, inkluż ir-Rappreżentant Għoli tal-Unjoni għall-Affarijiet Barranin u l-Politika ta' Sigurtà/ Viċi-President tal-Kummissjoni Ewropea. Dan jiġi preċedut mis-seduti ta' smigħ tal-Kummissarji-nominati fil-kumitati Parlamentari rilevanti, skont ir-Regoli ta' Proċedura ta' Parlament. Ladarba l-Parlament Ewropew ikun ta l-kunsens tiegħu, il-Kunsill Ewropew jaħtar b'mod formali lill-Kummissjoni Ewropea, skont l-Artikolu 17(7) TUE. Għal aktar informazzjoni: https://ec.europa.eu/commission/interim/commissioners-designate